Stutt er í að þáttaröðin TROM verði aðgengileg áhorfendum en frumsýning er fyrirhuguð í febrúar. BBC hefur orðið sér úti um sýningarréttinn að þáttaröðinni sem gerist í Færeyjum.
Það eru þau dönsku REinvent Studios sem framleiða þættina í samvinnu við Kyk Pictures í Færeyjum og Truenorth á Íslandi. TROM byggir á bókum færeyska rithöfundarins Jógvans Isaksen um rannsóknarblaðamanninn Hannis Martinsson. Í þáttunum rannsakar Martinsson andlát dýraverndunarsinna sem virðist hafa verið myrtur á meðan grindhvaladrápi stendur í eyjunum. Færeyingurinn Torfinnur Jákupsson skrifaði handritið en aðalhlutverk eru í höndum dönsku leikaranna Ulrich Thomsen og Mariu Rich og þess færeyska Olafs Johannessen.
Danski leikstjórinn Kasper Barfoed og sá íslenski Davíð Óskar Ólafsson leikstýra þáttunum. Davíð var framleiðandi og einn leikstjóra þáttanna Brot sem sýndir voru á RÚV haustið 2019.
Um tíma stóð til að færa alla framleiðslu og TROM til Íslands vegna vandkvæða við opinbera fjármögnun í Færeyjum. Um það bil fjórar milljónir danskra króna þurfti svo hægt væri að hefja tökur þar en Helgi Abrahamsen viðskiptaráðherra Færeyja sneri við blaðinu eftir að hafa sagt að útlokað væri að opna fjárhirslur ríkisins fyrir hvaða áhugaverða verkefni sem væri.
